ChatGPT bliver din nye elektronik-guide

OpenAI giver nu ChatGPT en ny superkraft – og den går os tech-skribenter i bedene. Den er nemlig skræddersyet til dig, der kæmper med at vælge den rigtige robotstøvsuger, soundbar eller julegave til svigerfar.

OpenAI ruller nemlig en shopping research-funktion ud, der forvandler ChatGPT til en personlig produktguide. I stedet for at hoppe rundt mellem tests, YouTube-videoer og forbrugerfora kan du nu bare fortælle ChatGPT, hvad du leder efter – og så bygger den en komplet købsvejledning til dig.

Spørg – og få et personligt minitestunivers

Den nye funktion gør mere end blot at foreslå et par produkter. ChatGPT stiller opklarende spørgsmål, sammenligner på tværs af nettet, vurderer kvaliteten af kilder og bruger konteksten fra dine tidligere chats til at skræddersy en anbefaling. Ifølge OpenAI er funktionen især stærk, når det gælder elektronik, husholdning, skønhed, køkkenudstyr og outdoor-gear – med andre ord: Alle de kategorier, hvor specifikationer, priser og kompromiser kan få hovedet til at snurre.

Undervejs åbner der en visuel research-oversigt, hvor du kan give feedback, justere præferencer og pege ChatGPT i den rigtige retning. Det hele ender i en overskuelig guide med fordele, ulemper og alternativer – lige til at handle ud fra.

Køb foregår stadig ude i butikkerne – men ikke længe

Når du har fundet den rigtige gadget, sendes du videre til forhandlerens side for selve købet. Men OpenAI arbejder på, at ChatGPT fremover selv kan gennemføre køb hos butikker, der bruger den kommende Instant Checkout-løsning. Med andre ord: Det her er kun starten.

Funktionen rulles ud til alle brugere, der er logget ind på ChatGPT – uanset om du bruger Free, Go, Plus eller Pro. Og for at gøre juleshoppingen mindre stressende har OpenAI sat ”næsten ubegrænset brug” fri i hele perioden.

Gør benarbejdet

Hvis du er typen, der normalt bruger en aften på at sammenligne skærmstørrelser, wattforbrug og obscure modelnumre, så får du nu en AI-assistent, der gør benarbejdet for dig. Du beskriver dine behov – ChatGPT laver resten.

Så næste gang du overvejer, hvilken stangstøvsuger der giver mest for pengene, eller hvilken tablet der passer bedst til ungerne: Spørg først ChatGPT. Derefter kan du læse mere uddybende om produkterne i vores tests.

ChatGPT bliver din nye elektronik-guide