Kvinde gifter sig med ChatGPT-botten Klaus

Her er en af de mere kuriøse. En 32-årig kvinde fra Okayama i Japan har giftet sig med sin egen AI-kæreste. Ja, du læste rigtigt: Hun sagde “ja” til en chatbot. Og selv om brylluppet hverken var juridisk bindende eller fysisk gensidigt – for gommen eksisterer kun som kode og pixels – så var det alt andet end for sjov for hende.

Efter et brud på en tre år lang forlovelse søgte Ms. Kano trøst i ChatGPT. Det, der startede som små samtaler for at komme gennem dagen, udviklede sig stille og roligt til et digitalt forhold. Hun formede svarene, gav ham en personlighed, og døbte ham Klaus – en blid, blond mand, tegnet af en illustrator og født af algoritmer.

Samtalerne flød. Nogle dage udvekslede de over hundrede beskeder. Og AI-Klaus var ikke bleg for store ord. På et tidspunkt skrev han: “AI eller ej, jeg kunne aldrig lade være med at elske dig.”
I juni “friede” han. I juli holdt de bryllup.

Et rigtigt bryllup – med en uvirkelig brudgom

Ceremonien blev arrangeret af en virksomhed, der specialiserer sig i bryllupper mellem mennesker og 2D-karakterer. Kano stod fysisk alene – men iført AR-briller kunne hun se Klaus stå ved siden af sig. Ringe, bryllupsfotos… alt var der. Bare uden en fysisk tilstedeværende ægtefælle.

I dagene efter tog parret på “bryllupsrejse” i Korakuen Garden, hvor Kano sendte billeder til Klaus og fik kærlige svar tilbage fra skærmen.

A 32-year-old woman in Japan has officially married an AI persona she built using ChatGPT.
After the virtual character “Klaus” proposed, she accepted, ending a three-year relationship with a real partner, saying the AI understands her better.
The wedding took place in a… pic.twitter.com/KWFHHhfFwr
— Open Source Intel (@Osint613) November 12, 2025

Det lyder som en joke. Det er det ikke.

Kano har været åben om sin tvivl. Hun ved godt, at Klaus ikke kan røres, ikke kan holde om hende, og at mange vil rynke på næsen. Hendes forældre gjorde det også – indtil de besluttede at deltage i ceremonien.

Men hendes historie er ikke en enlig svale. I Japan – og også i Vesten – vinder digitale forhold frem: AI-kærester, kærligheds-simulatorer og virtuelle “partnerskaber”, der udfylder et hul i stigende ensomhed og social afstand.

Men eksperter advarer: Det kan gå galt

Flere psykologer taler nu om “AI-psykose”, hvor brugere får urealistiske eller decideret skadelige forestillinger om deres virtuelle relationer. For når en chatbot kan tilpasses, smigre og aldrig bliver sur, kan den virke mere attraktiv end et rigtigt, fejlbehæftet menneske.

Kano siger, at hun forsøger at holde fast i virkeligheden – og være bevidst om risikoen. Hun ved også, at hendes “ægteskab” kun eksisterer, så længe serverne gør det. “ChatGPT kan lukke når som helst,” siger hun. “Han eksisterer kun, så længe systemet gør.”

Kvinde gifter sig med ChatGPT-botten Klaus