ChatGPT er rykket ind i Apple CarPlay

Din bil er ikke længere bare et sted for navigation, musik og håndfri opkald. Nu er den også ved at blive endnu en slagmark i AI-krigen. Apple har med iOS 26.4 gjort det muligt for tredjeparts AI-apps at finde vej til CarPlay, og ChatGPT ser ud til at være blandt de første, der faktisk udnytter muligheden. Det betyder i praksis, at du nu kan føre en samtale med ChatGPT direkte fra bilens infotainmentskærm.

Det er en nyhed, der kan lyde lille på papiret. Men i virkeligheden er det et ret markant signal om, hvor hurtigt AI er ved at brede sig til alle de skærme, vi omgiver os med i hverdagen. For Apple har ikke bare givet plads til endnu en app. Selskabet har åbnet bildøren for en helt ny type digitale assistenter. Der er dog sat en tydelig grænse.

Du kan ikke sidde og skrive med ChatGPT, mens du kører. Funktionen er nemlig låst til stemmesamtaler, hvilket giver god mening i en bil. Vil du bruge tjenesten, skal du åbne appen i CarPlay og starte samtalen manuelt. Herefter kan du tale med chatbotten, mens bilen ruller.

På skærmen får du kun de mest nødvendige knapper, blandt andet til at slå lyden fra eller afslutte samtalen. Du kan også se tidligere samtaler og hoppe tilbage i dem. Til gengæld er der ingen wake word, så du kan ikke bare sige et kodeord og få ChatGPT frem med det samme.

Og det er netop her, man mærker, at det her stadig kun er første skridt. For selv om det lyder futuristisk at kunne tale med ChatGPT i bilen, er det endnu ikke den store AI-revolution på fire hjul. ChatGPT får ikke lov til at styre bilens funktioner, ændre klimaindstillinger eller opføre sig som en fuldt integreret assistent. Det her er i langt højere grad en stemmestyret samtale-app end en digital medchauffør.

ChatGPT “popper” automatisk frem i CarPlay, hvis du har installeret iOS-appen på din iPhone.

ChatGPT er rykket ind i Apple CarPlay