Nu kan Spotify og andre apps koble sig direkte på ChatGPT

ChatGPT er ikke længere bare en snakkesalig AI – den bliver nu et helt lille økosystem. OpenAI åbner nemlig for, at apps som Spotify, Canva, Figma og Coursera kan koble sig direkte på chatbotten. Det betyder, at du kan bruge dine yndlingsapps uden at forlade samtalen.

Forestil dig, at du skriver: “Spotify, lav en playliste til min fødselsdag på fredag.”

ChatGPT sørger for resten – og sender dig derefter videre til Spotify, hvor din skræddersyede playliste venter. Første gang du nævner appen, bliver du bedt om at forbinde din konto til ChatGPT. Herefter kan du bede Spotify om at finde musik til en stemning, et tema eller et arrangement – alt sammen gennem samtalen.

Ifølge Spotify er funktionen stadig i sin spæde start:

“Det er tidlige dage, så vi kan ikke levere på alt endnu, men vi forbedrer oplevelsen løbende,” skriver streaminggiganten i forbindelse med lanceringen.

Men musik er kun begyndelsen. Under OpenAIs DevDay-præsentation viste virksomheden også, hvordan Canva kan designe plakater direkte gennem ChatGPT – f.eks. til et hundelufterfirma, som en medarbejder havde “talt” sig frem til at starte.

Samarbejdet mellem apps og ChatGPT sker via et nyt udviklingsværktøj kaldet Apps SDK, som gør det muligt for udviklere at bygge funktioner, der kan køre direkte inde i chatbotten. OpenAI lover, at langt flere apps snart vil følge trop – herunder DoorDash, OpenTable, Target og Uber, som forventes at blive integreret i løbet af de kommende uger.

Senere på året åbner OpenAI også for, at udviklere selv kan indsende apps til godkendelse og endda tjene penge på dem.

Kort sagt: ChatGPT er ved at tage springet fra samtalepartner til digital platform. Og det kan gøre den lige så uundværlig som din browser – bare med samtaler i stedet for klik.

Nu kan Spotify og andre apps koble sig direkte på ChatGPT